**MONITOROVANIE A HODNOTENIE STRATÉGIE SLOVENSKEJ REPUBLIKY PRE INTEGRÁCIU RÓMOV DO ROKU 2020**

METODICKÝ DOKUMENT

30. jún 2015

**OBSAH**

[ÚVOD 3](#_Toc422723825)

[1. MONITOROVANIE 5](#_Toc422723826)

[1.1 FORMY A PROCESY MONITOROVANIA 5](#_Toc422723827)

[2. HODNOTENIE 7](#_Toc422723828)

[2.1 FORMA A PROCES HODNOTENIA 7](#_Toc422723829)

ÚVOD

Cieľom dokumentu „Monitorovanie a hodnotenie Stratégie Slovenskej republiky pre integráciu Rómov do roku 2020 (ďalej len „Stratégia“)“ je nastaviť jednotný proces, zásady a postupy monitorovania, podávania správ a informácií o stave a pokroku plnenia cieľov v oblasti integrácie Rómov a hodnotenia ich vplyvu pre účely úpravy resp. prípadného prehodnotenia Stratégie.

Vzhľadom k tomu, že Stratégia rieši širšie spektrum tematických oblastí, obsahuje vysoký počet navrhovaných opatrení, rozdielne informačné potreby rôznych zainteresovaných subjektov na národnej a medzinárodnej úrovni, potreba komplexného systému monitorovania a hodnotenia je nevyhnutným predpokladom jej naplnenia.

Tento dokument predstavuje funkčnú a ucelenú koncepciu monitorovania a hodnotenia, ktorou sa zabezpečí:

* efektívnejšia koordinácia implementácie Stratégie,
* zavedenie vnútroštátneho monitorovacieho systému,
* meranie úspešnosti a efektívnosti inkluzívnych opatrení a ich prínosu prostredníctvom zhodnotenia očakávaných výsledkov,
* preukazovanie čerpania finančných prostriedkov na plnenie opatrení zameraných na integráciu Rómov,
* získavanie výstupov na základe ktorých bude možné prijímať kvalifikované rozhodnutia
* väčšia transparentnosť a zodpovednosť,
* posilnenie dialógu všetkých zúčastnených strán – verejná správa, občianska spoločnosť vrátane Rómov,

Obsahové zameranie metodického dokumentu vychádza a nadväzuje na nasledovné materiály:

* Oznámenie Komisie KOM(2011)173 Európskemu parlamentu, Rade Európskej Únie, Európskemu hospodárskemu a sociálnemu výboru a Výboru regiónov - Rámec EÚ pre národné stratégie integrácie Rómov do roku 2020
* Oznámenie Komisie COM(2012) 226 Európskemu parlamentu, Rade Európskej Únie, Európskemu hospodárskemu a sociálnemu výboru a Výboru regiónov – Národné stratégie integrácie Rómov : prvý krok pri implementácií rámca EÚ
* Odporúčanie Rady o účinných opatreniach na integráciu Rómov v členských štátoch -2013/C 378/01
* Oznámenie Komisie COM (2013) 454 Európskemu Parlamentu, Rade Európskej Únie, Európskemu hospodárskemu a sociálnemu výboru a Výboru regiónov – Kroky vpred pri implementácií vnútroštátnych stratégií integrácie Rómov
* Oznámenie Komisie COM (2015) Európskemu Parlamentu, Rade Európskej Únie, Európskemu hospodárskemu a sociálnemu výboru a Výboru regiónov - Správa o realizácii rámca EÚ pre vnútroštátne stratégie integrácie Rómov do roku 2015
* Stratégia Slovenskej republiky pre integráciu Rómov do roku 2020
* Uznesenie vlády SR č. 1/2012 (v súlade s úlohami - C2, C3, C4 a C6)
* Uznesenie vlády SR č. 305/2012 (v súlade s úlohou – B1)
* Uznesenie vlády SR č. 120/2013 (v súlade s úlohou – D1)
* Atlas rómskych komunít 2013
* Externé hodnotenie Stratégie SR pre integráciu Rómov do roku 2020 ( 2014)
* Strategické externé hodnotenie Horizontálnej priority Marginalizované rómske komunity (2014)
* Opinion of the European Union Agency for Fundamental Rights on the proposed data protection reform package
* Celoštátna stratégia rodovej rovnosti a Akčný plán rodovej rovnosti na roky 2014 – 2019.

Metodický dokument vychádza zo súboru ukazovateľov spracúvaných Agentúrou Európskej únie pre základné práva (ďalej len „FRA“). FRA ako inštitúcia poverená Európskou Komisiou vypracovať jednotný súbor ukazovateľov pre účely sledovania pokroku v plnení národných stratégií, takýto rámec ukazovateľov vytvorila v spolupráci s členskými krajinami EÚ v rámci práce Working Party on Roma Integration Indicators. Tento rámec sa skladá z 3 typov indikátorov:

*Štrukturálne ukazovatele*: odkazujú na existenciu právnych a politických nástrojov, ktoré sú v súlade s EÚ a medzinárodnými normami a sú referenciou na Rámec EÚ pre národné stratégie integrácie Rómov

*Procesné ukazovatele***:** odkazujú na konkrétne opatrenia a aktivity (programy, projekty a pod.) použité na dosiahnutie cieľov vnútroštátneho strategického rámca pre integráciu Rómov, predstavujú štrukturálny nástroj.

*Výsledkové ukazovatele***:** sú väčšinou etnicky členené štatistické dáta (alebo socioekonomické „proxy“ dáta v členských štátoch, kde etnické dáta nie je možné zhromažďovať), ktoré odrážajú zmeny v spoločnosti.

**Uvedený súbor ukazovateľov predstavuje mechanizmus, ktorým budú všetky členské štáty EÚ, ktoré prijali národné stratégie pre integráciu Rómov zaviazané pravidelne odpočtovať ich plnenie v ročnej periodicite. Prvým predpokladaným termínom predloženia informácií je október 2015**.

Kvalitný systém monitorovania a hodnotenia vyžaduje zadefinovanie výkonných metód zberu údajov. S ohľadom na existujúce štatistické systémy a informačné zdroje má v cielených inkluzívnych politikách od roku 2004 nezastupiteľný význam Atlas rómskych komunít, ktorý zhromažďuje dáta aplikáciou metódy sociografického teritoriálneho mapovania rómskych osídlení[[1]](#footnote-1). Preto je nevyhnutné zabezpečiť jeho pravidelnú aktualizáciu. Tento zámer je súčasťou prierezového opatrenia zadefinovaného v prioritnej osi Integrácia marginalizovaných rómskych komunít operačného programu Ľudské zdroje. Opatrenie bude realizované ÚSVRK prostredníctvom 7- ročného národného projektu, ktorého predmetom je zabezpečiť komplexné monitorovanie a hodnotenie životných podmienok marginalizovaných rómskych komunít (ďalej len „MRK“) formou zhromažďovania štatistických a iných dát a informácií.[[2]](#footnote-2) Jednotlivé zdroje údajov musia zodpovedať štandardným požiadavkám na kvalitu , v relevantných prípadoch zodpovedať požiadavkám na štatistickú kvalitu údajov.

Metodický dokument bude aktualizovaný v závislosti od potrieb a podnetov, ktoré prispejú k zvýšeniu kvality systému monitorovania a hodnotenia vnútroštátneho strategického rámca pre integráciu Rómov.

MONITOROVANIE

Pre účely tohto dokumentu je monitoring súvislým procesom, počas ktorého sú v pravidelnej periodicite spracúvané a vyhodnocované dáta plnenia cieľov na úrovni jednotlivých opatrení a aktivít. Je prostriedkom kontroly dosiahnutých výsledkov voči očakávaniam. Základným predpokladom účinnosti a efektívnosti systému monitorovania je určenie štandardizovaného nástroja, ktorý vytvorí podmienky rovnakého postupu vo vykazovaní a interpretácií plnenia vecných cieľov naprieč všetkými subjektmi definovanými v implementačnej štruktúre.

Zámerom vytvorenia jednotnej štruktúry monitorovania je získavať údaje na základe ktorých budú vykonávané hodnotenia a poskytované informácie o procese začleňovania Rómov príslušným inštitúciám, organizáciám na Slovensku i v zahraničí ako aj širokej verejnosti.

Povinnosť vykonávať monitorovanie Stratégie vyplýva z uznesenia vlády SR č. 1/2012 z termínovanej úlohy C 3, ktorá je uložená splnomocnencovi vlády SR pre rómske komunity.

Zároveň predstavuje jedno z piatich kritérií Ex ante kondicionality[[3]](#footnote-3) 9.2 - „Je zavedený národný strategický rámec pre začleňovanie Rómov“, za plnenie ktorej zodpovedá Úrad splnomocnenca vlády SR pre rómske komunity (ďalej len „ÚSVRK“) ako národný kontaktný bod.

* 1. FORMY A PROCESY MONITOROVANIA

Monitorovanie plnenia Stratégie bude prebiehať formou

1. **výročnej monitorovacej správy,** ktorá okrem popisu kľúčových informácií týkajúcich sa Stratégie bude obsahovať prehľad vecnej a finančnej implementácie cieľov, opatrení a aktivít v predefinovanej, unifikovanej forme – v tabuľke.

Tabuľkový prehľad má záväzný charakter s nasledovnými súbormi údajov: definované globálne a čiastkové, strategické ciele; súvisiace opatrenia a konkrétne aktivity (v prípade relevantnosti) so stručnou deskripciou t.j. cieľ opatrenia/ aktivity, stručný popis konkrétnych činností vykonaných v rámci plnenia opatrenia / aktivity; termín plnenia; uvedenie zodpovedného subjektu a partnerov; v časti ukazovateľov budú vykazované: merateľné ukazovatele výstupov so stručným popisom, plánovanou a dosiahnutou hodnotou a uvedením zdrojom dát; v rámci finančnej implementácie budú sledované: údaje o plánovanej finančnej alokácii reálne minutých finančných prostriedkoch s uvedeným zdrojom.

Tabuľky budú poskytovať informácie za každú tematickú oblasť, ktorá je predmetom Stratégie.

**Spôsob predkladania správ - časový interval zberu a poskytovania údajov**

Rozsah údajov vyžaduje ich priebežný zber v sledovanom období na úrovni subjektov zodpovedných a spoluzodpovedných za plnenie jednotlivých politík.

Monitorovaciu tabuľku bude ÚSVRK zasielať zodpovedným subjektom ako aj partnerom každoročne  najneskôr k 1. decembru príslušného roka s termínom vyplnenia a zaslania ÚSVRK do 15. januára nasledujúceho roka.

ÚSVRK predkladá monitorovaciu správu v súlade s aktuálnym znením uznesenia vlády SR č.1/2012 t.j. do 15. februára nasledujúceho roka, pokiaľ nebude stanovené inak.

ÚSVRK bude hľadať možnosti realizácie zberu údajov prostredníctvom dostupných informačných technológií, napríklad s využitím on-line platformy, umožňujúcej zbierať monitorovacie informácie aj priebežne počas daného roka.

1. **pravidelného podávania informácií** oficiálnej platforme pre monitorovanie a hodnotenie Stratégie, ktorá bola zriadená s cieľom zabezpečiť dialóg[[4]](#footnote-4) v spolupráci s hlavnými partnermi t.j.subjektmi štátnej správy,zástupcami regionálnej a miestnej samosprávy, akademickej obce a v neposlednom rade rómskou občianskou spoločnosťou.

Tematická pracovná skupina pre monitorovanie a hodnotenie má v celom procese implementácie Stratégie kľúčové postavenie. Je ustanovená Opatrením splnomocnenca vlády Slovenskej republiky pre rómske komunity z 13.02.2015. [[5]](#footnote-5) Úlohou ÚSVRK ako koordinátora procesu realizácie Stratégie bude sprostredkovať členom a členkám platformy jednoznačné

a zrozumiteľné výstupy ako aj výstupy potrebné pre kvalitné riadenie Stratégie a konkrétnych opatrení. Ambíciou ÚSVRK bude poskytovať prehľad informácií o programoch a projektoch s komplementárnym alebo synergickým významom. Zvolený postup umožní pracovnej skupine navrhovať opatrenia na zlepšenie implementácie stratégie v záujme dosiahnutia stanovených cieľov.

**Spôsob poskytovania informácií a časový interval**

Priebežné informácie z monitorovania a hodnotenia Stratégie budú poskytované v rámci zasadnutí tematickej pracovnej skupiny minimálne 2 x do roka a operatívne podľa potreby. Subjektom zodpovedným za organizovanie a logistiku zasadnutí tematickej pracovnej skupiny je ÚSVRK.

HODNOTENIE

V súlade so zameraním tohto dokumentu, hodnotenie predstavuje proces posudzovania prínosu realizácie Stratégie a jej súladu so stanovenými cieľmi. Dôvodom realizácie hodnotení je zlepšiť kvalitu intervencií dôslednou analýzou a odporúčaniami, ktoré prispejú k zvýšeniu efektívnosti implementácie a riadenia Stratégie. Preto je hodnotenie založené na informáciách, ktoré sa za týmto účelom zbierajú a interpretujú osobitne pre získanie posúdenia.

Hodnotenie Stratégie je určené v uznesení vlády SR č. 1/2012 v úlohe C6 z ktorého aktuálne vyplýva uskutočniť hodnotenie v termínoch:

* *do 30.júna 2014*, hodnotenie bolo zrealizované externou formou v termíne od októbra

2013 do apríla 2014 [[6]](#footnote-6) Inštitútom pre dobre spravovanú spoločnosť a Školy dokorán n. o.,

* *do 30. júna 2017* v súlade so schválenou zmenou termínov plnenia tejto úlohy, pokiaľ nebude stanovené inak
  1. FORMA A PROCES HODNOTENIA

Hodnotenie implementácie Stratégie bude prebiehať nasledujúcimi spôsobmi:

1. **Pravidelným sledovaním vybraných výsledkových a dopadových ukazovateľov**

Národným projektom sa zabezpečí štandardizovaný a pravidelný zber dát v prostredí MRK využívajúc rôzne metódy a postupy, vrátane štandardizovaných štatistických zisťovaní. Zabezpečí sa prepojenie s monitorovacím rámcom na úrovni Európskej Únie – záväzkom Slovenskej republiky v zmysle Odporúčania Európskej rady o účinných opatreniach na integráciu Rómov v členských štátoch 2013/C 378/01. Agentúra FRA pre tento účel vypracovala v rámci práce „Working Party jednotný súbor ukazovateľov pre účely sledovania pokroku v plnení národných stratégií. Tento súbor ukazovateľov bude doplnený o strategické ukazovatele aktualizovanej Stratégie.

2. **Tematickými kvalitatívnymi správami.** Zisťovania kvalitatívnych podmienok života rómskej populácie v podmienkach Slovenska poskytujú dôkladnejšie poznanie situácie tohto obyvateľstva, umožňujú reagovať na identifikované problémy či nedostatky. Dopĺňajú dátový systém o údaje, ktoré nemožno pokryť kvantitatívnymi metódami.

Analytické správy či špecializované a tematické prieskumy / výskumy patria medzi plánované aktivity, ktoré sú súčasťou vyššie uvedeného 7- ročného národného projektu „Monitorovanie a hodnotenie politík zameraných na sociálne začleňovanie marginalizovanej rómskej populácie- NP MaH NRIS“ s plánovaným začiatkom realizácie od novembra 2015.

3. **Externým hodnotením implementácie NRIS**. Doterajšie skúsenosti ÚSVRK ako koordinátora procesu implementácie Stratégie a koordinátora Horizontálnej priority Marginalizované rómske komunity potvrdili pozitívny prínos a užitočnosť realizovať hodnotenia externou formou. Externé hodnotenie Stratégie bude vykonávané prostredníctvom nezávislých hodnotiteľov / hodnotiteliek. V záujme zabezpečenia princípu partnerstva bude ambíciou ÚSVRK nastavovať podmienky tak, aby bola zabezpečená vyvážená účasť rómskych mimovládnych organizácií.

Výkon strategického externého hodnotenia bude rešpektovať základné princípy t.j. proporcionalitu, nezávislosť, partnerstvo a transparentnosť. Pre strategické externé hodnotenie bude uplatňovaná metodika, ktorou bolo zrealizované prvé hodnotenie. Metodika zohľadňuje štyri štandardné hodnotiace kritéria, ktoré vychádzajúce zo štandardov Výboru OECD pre rozvojovú evalváciu (OECD DAC) – relevantnosť, účinnosť, dopady a  udržateľnosť . Detailná evalvačná matica je prílohou tohto dokumentu.

V zmysle prijatého uznesenia vlády SR 1/2012, plánovaným obdobím realizácie externého hodnotenia v súlade s aktuálne platným uznesením vlády SR je január – máj 2017.

Prílohy:

Príloha č. 1- Tabuľka monitorovania hlavných cieľov Stratégie

Príloha č. 2 - Metodika externého hodnotenia

1. Mapovanie rómskych komunít na Slovensku je založené na predpoklade, že MRK žijú v určitých priestorových celkoch, enklávach, či už vo vnútri obcí, na ich okraji, alebo v segregovaných osídleniach, a preto je možné monitorovanie a mapovanie rómskych komunít. Takýto postup nie je v rozpore s princípmi zakotvenými v Ústave Slovenskej republiky, a je v súlade s normami na ochranu osobných údajov, pretože mapovanie neskúma etnickú identitu jednotlivcov, ale ide o „inventár“ osídlení. [↑](#footnote-ref-1)
2. <http://www.employment.gov.sk/sk/esf/?SMC=1&id=3685> [↑](#footnote-ref-2)
3. Ex ante kondicionalita predstavuje preddefinované nevyhnutné kritérium, ktoré má priamu a bezprostrednú súvislosť, ako aj dopad na efektívne a účinné dosiahnutie konkrétneho cieľa v rámci investičnej priority, alebo priority EÚ. Plnenie ex ante kondicionalít má od začiatku programového obdobia 2014 – 2020 priamy vplyv na celkovú úspešnosť implementácie fondov EÚ [↑](#footnote-ref-3)
4. V súlade s plnením Ex ante kondicionality 9.2 – 4. kritérium : národný politický strategický rámec integrácie Rómov, vo vzťahu ku ktorému je navrhnutý, vykonáva sa a monitoruje v úzkej spolupráci a neustálom dialógu s rómskou občianskou spoločnosťou, regionálnymi a miestnymi orgánmi verejnej správy. [↑](#footnote-ref-4)
5. Opatrenie splnomocnenca vlády SR pre rómske komunity, ktorým sa zriaďuje poradná komisia splnomocnenca vlády SR pre prípravu revízie a aktualizácie Stratégie Slovenskej republiky pre integráciu Rómov do roku 2020, tvorbu a implementáciu jej akčných plánov, monitorovanie a hodnotenie v aktuálnom znení bolo vydané v Zbierke interných predpisov Splnomocnenca vlády SR pre rómske komunity Ministerstva vnútra SR, pod číslom 2 z roku 2015 [↑](#footnote-ref-5)
6. http://www.minv.sk/?romske-komunity-uvod [↑](#footnote-ref-6)